**OBDAVČITEV Z DAVKOM NA DEDIŠČINE IN DARILA**

**Podrobnejši opis**

**5. izdaja, DECEMBER 2023**

**Kazalo**

[1.0 DAVČNI ZAVEZANEC 3](#_Toc152762593)

[2.0 POSEBNE DOLOČBE V PRIMERU SOLASTNINE IN SKUPNE LASTNINE 3](#_Toc152762594)

[3.0 PREDMET OBDAVČITVE 3](#_Toc152762595)

[4.0 NASTANEK DAVČNE OBVEZNOSTI 3](#_Toc152762596)

[5.0 DAVČNA OSNOVA 3](#_Toc152762597)

[6.0 KATERI PREDMETI SE NE UPOŠTEVAJO V DAVČNO OSNOVO 4](#_Toc152762598)

[7.0 ODMERA DAVKA 4](#_Toc152762599)

[7.1 Odmera davka na darilo 4](#_Toc152762600)

[7.2 Odmera davka na dediščino 5](#_Toc152762601)

[7.3 Odmera davka na podlagi pogodbe o dosmrtnem preživljanju in darilne pogodbe za primer smrti 5](#_Toc152762602)

[8.0 OPROSTITVE PLAČILA DAVKA NA DEDIŠČINE IN DARILA 6](#_Toc152762603)

[8.1 Druge oprostitve plačila davka na dediščine in darila 6](#_Toc152762604)

[9.0 ODSTOP PREMOŽENJA IN DEDNEGA DELEŽA 6](#_Toc152762605)

[10.0 DAVČNA STOPNJA IN ZNESKI ZA ODMERO DAVKA 7](#_Toc152762606)

[11.0 PLAČILO DAVKA 8](#_Toc152762607)

[12.0 VRAČILO PLAČANEGA DAVKA 8](#_Toc152762608)

[13.0 ZASTARANJE 8](#_Toc152762609)

[14.0 OVERITEV PODPISOV NA POGODBI O PRENOSU LASTNINSKE PRAVICE 9](#_Toc152762610)

[15.0 VPRAŠANJA IN ODGOVORI 9](#_Toc152762611)

1.0 DAVČNI ZAVEZANEC

Zavezanec za davek na dediščino in darila je fizična ali pravna oseba zasebnega prava, ki prejme premoženje na podlagi dedovanja ali darovanja, in tudi fizična oseba, ki prejme premoženje na podlagi pogodbe o dosmrtnem preživljanju oziroma na podlagi darilne pogodbe za primer smrti.

Za pravne osebe zasebnega prava po tem zakonu se štejejo: društva, fundacije, skladi, ustanove, zasebni zavodi in gospodarska interesna združenja.

2.0 POSEBNE DOLOČBE V PRIMERU SOLASTNINE IN SKUPNE LASTNINE

Pri razdelitvi solastnine plača vsak solastnik ali solastnica davek od tistega brezplačno prejetega dela premoženja, ki presega njegov solastniški delež.

Pri skupni lastnini so davčni zavezanci vsi lastniki ali lastnice premoženja solidarno.

3.0 PREDMET OBDAVČITVE

Predmet obdavčitve je premoženje, ki ga fizična oseba prejme od fizične ali pravne osebe kot dediščino ali darilo in se ne šteje za dohodek po zakonu, ki ureja dohodnino. Predmet obdavčitve po tem zakonu je tudi premoženje, ki ga pravna oseba prejme od pravne ali fizične osebe kot darilo ali dediščina, ki se ne šteje za dohodek po zakonu, ki ureja davek od dohodkov pravnih oseb.

Za premoženje se štejejo nepremičnine, premičnine ter premoženjske in druge stvarne pravice. Med premičnine se štejejo tudi vrednostni papirji in denar. Kot darilo se šteje tudi volilo.

Darilo ali dediščina, ki zajema le premičnine, ni predmet obdavčitve, če je skupna vrednost premičnin nižja od 5.000 evrov.

Davek se ne plača od podedovanega ali podarjenega začasnega ali dosmrtnega užitka nepremičnine in od tistega dela nepremičnine, na katerem dedič ali obdarjenec po veljavnih predpisih ne more pridobiti lastninske pravice, pravice uporabe ali užitka.

4.0 NASTANEK DAVČNE OBVEZNOSTI

Davčna obveznost nastane:

* Pri darilih na dan sprejema darila\*
* Pri dediščinah na dan pravnomočnosti sklepa o dedovanju
* Pri volilu na dan pravnomočnosti sklepa o volilu
* Pri pogodbah o dosmrtnem preživljanju in pri darilnih pogodbah za primer smrti na dan smrti preživljanca oziroma na dan smrti darovalca ali darovalke.

(\*Darilo velja za sprejeto ob podpisani darilni pogodbi, izročilni pogodbi, pogodbi o preužitku oziroma ob dejanskem sprejemu darila)

5.0 DAVČNA OSNOVA

Osnova za davek na dediščino in darila je vrednost podedovanega ali v dar prejetega premoženja v času nastanka davčne obveznosti po odbitku dolgov, stroškov in bremen, ki odpadejo na premoženje, od katerega se plačuje ta davek.

Ustavno sodišče RS je [z odločbo št. U-I-190/15-10, z dne 5. 5. 2016](https://www.uradni-list.si/glasilo-uradni-list-rs/vsebina/2016-01-1546?sop=2016-01-1546) objavljeno v Uradnem listu RS št. 36/16, dne 20. 5. 2016, razveljavilo drugi odstavek 5. člena [Zakona o davku na dediščine in darila – ZDDD](http://www.pisrs.si/Pis.web/pregledPredpisa?id=ZAKO4705). Z razveljavitvijo te določbe se izvaja obdavčitev na podlagi splošnih določb [Zakona o davčnem postopku – ZDavP-2](http://www.pisrs.si/Pis.web/pregledPredpisa?id=ZAKO4703).

Davčni organ ima na podlagi splošnih določb ZDavP-2 tako pravico preveriti resničnost dejstev, ki jih navaja davčni zavezanec, to je: ali vrednost nepremičnine, ki je razvidna iz pravnomočnega sklepa o dedovanju oziroma ki jo je davčni zavezanec navedel v napovedi za odmero davka od prejetega darila, ustreza tržni vrednosti nepremičnine ali pa je bila vrednost nepremičnine davčnemu organu prikazana v nižjem znesku zaradi ugodnejše odmere davka. V primeru dvoma v pravilnost vrednosti nepremičnine davčni organ tržno vrednost posamezne nepremičnine ugotavlja v vsakem posameznem odmernem postopku posebej (npr. primerjava s splošno znanimi tržnimi cenami na m² na določenem področju, primerjava s cenami iz izvedenih prodaj primerljivih nepremičnin). Po splošnih določbah ZDavP-2 pa ima davčni zavezanec pravico oceno tržne vrednosti nepremičnine, ugotovljene s strani finančnega urada, izpodbijati s predložitvijo individualne cenitve. V tem primeru stroške cenitve nepremičnine nosi zavezanec

Pri premičninah, razen pri denarju, je vrednost iz prvega odstavka tega člena tržna vrednost tega premoženja.

Pri premičninah se davčna osnova, zniža za 5.000 evrov.

Če je davčni zavezanec v obdobju dvanajstih mesecev od istega darovalca ali iste darovalke prejel več daril, se za ugotavljanje davčne osnove, vrednosti prejetih daril seštevajo. Rok dvanajstih mesecev začne teči z dnem sprejema prvega darila.

6.0 KATERI PREDMETI SE NE UPOŠTEVAJO V DAVČNO OSNOVO

Pri ugotavljanju davčne osnove se predmeti gospodinjstva ne upoštevajo. Kot predmeti za gospodinjstvo se štejejo gospodinjski predmeti, ki so namenjeni za zadovoljitev vsakdanjih potreb zavezanca kot so pohištvo, gospodinjski stroji in naprave ter druga hišna oprema, posteljnina in podobno, vendar ne, če so ti predmeti večje vrednosti.

7.0 ODMERA DAVKA

Davek na dediščine in darila se davčnemu zavezancu odmeri z odločbo v 30 dneh po prejemu davčne napovedi oziroma pravnomočnega sklepa o dedovanju.

Višina davka se ugotavlja po predpisih, ki veljajo na dan nastanka davčne obveznosti.

7.1 Odmera davka na darilo

Davčni zavezanec, ki prejme v dar premoženje, od katerega se plača davek (nepremičnine, premoženjske in druge stvarne pravice ali pa premičnine) mora prejem darila napovedati na [obrazcu](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=davek_na_dediscine_in_darila_ddd_preb) v 15 dneh od nastanka davčne obveznosti (tj. od prejema darila) pri pristojnem finančnem uradu.

V kolikor je obdarjenec fizična oseba ali pravna oseba zasebnega prava in darilo zajema le premičnine, slednje ni predmet obdavčitve, če je skupna vrednost premičnin nižja od 5.000 EUR.

V tem primeru ni treba vložiti napovedi za odmero davka.

**Na kateri finančni urad davčni zavezanec vloži napoved?**

Zavezanec, ki prejme premoženje na podlagi **pogodbe o dosmrtnem preživljanju** vloži napoved pri Finančnem uradu Nova Gorica (po predhodni prijavi pogodbe).

Zavezanec, ki prejme premoženje na podlagi **pogodbe o preužitku** vloži napoved pri Finančnem uradu Nova Gorica.

Zavezanec, ki prejme premoženje na podlagi ostalih pravnih poslov (**darilna pogodba za primer smrti** (po predhodni prijavi pogodbe), **darilna pogodba, izročilna pogodba**):

* če prejme v dar nepremičnino, napove prejem darila pri finančnem uradu, kjer nepremičnina leži. Če nepremičnina leži na območju več finančnih uradov, zavezanec napove prejem darila pri finančnem uradu, kjer je vpisan v davčni register,
* če darilo obsega le premično premoženje, zavezanec vloži napoved pri finančnem uradu, kjer je vpisan v davčni register,
* če zavezanec nima stalnega ali začasnega prebivališča oziroma sedeža v Republiki Sloveniji in ni vpisan v davčni register, napove darilo, ki obsega samo premično premoženje, pri finančnem uradu, kjer je darovalec vpisan v davčni register.

Če je davčni zavezanec v obdobju dvanajstih mesecev od istega darovalca ali iste darovalke prejel več daril, mora v davčni napovedi navesti vrednost že prejetih daril. Finančni urad v tem primeru odmeri davek od vrednosti vseh prejetih daril in, če je bil od prej napovedanih daril davek že odmerjen in plačan, ta davek upošteva pri odmeri nove davčne obveznosti.

7.2 Odmera davka na dediščino

Davčni zavezanec, ki podeduje premoženje, od katerega se plača davek na dediščine in darila, ne vloži davčne napovedi. Odmera davka na dediščine se izvrši na podlagi podatkov pravnomočnega sklepa o dedovanju, ki ga sodišče posreduje pristojnemu finančnemu uradu. Davčni zavezanec ne vlaga napovedi, saj se odmera davka izvede na podlagi prejetega sklepa o dedovanju. Navedeno se smiselno uporablja tudi za odmero davka na volilo.

Odmera davka na dediščine se izvaja na Finančnem uradu Nova Gorica

Zavezanec, ki razpolaga z evropskim potrdilom o dedovanju, ga predloži v odmero Finančnemu uradu Nova Gorica. Poseben obrazec ni predviden.

7.3 Odmera davka na podlagi pogodbe o dosmrtnem preživljanju in darilne pogodbe za primer smrti

Zavezanec, ki je prejel premoženje na podlagi pogodbe o dosmrtnem preživljanju, mora to pogodbo prijaviti v 15 dneh od sklenitve pogodbe pri Finančnem uradu Nova Gorica.

Zavezanec, ki je prejel premoženje na podlagi darilne pogodbe za primer smrti, mora to pogodbo prijaviti v 15 dneh od sklenitve pogodbe pri finančnem uradu na območju, kjer je to premoženje ali kjer je zavezanec vpisan v davčni register.

Davčno [napoved](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=davek_na_dediscine_in_darila_ddd_preb) za odmero davka mora zavezanec vložiti v 15 dneh od nastanka davčne obveznosti pri finančnem uradu, pri katerem je prijavil pogodbo o dosmrtnem preživljanju ali darilno pogodbo za primer smrti.

8.0 OPROSTITVE PLAČILA DAVKA NA DEDIŠČINE IN DARILA

Davka na dediščine in darila ne plača:

* dedič ali obdarjenec prvega dednega reda;
* z dediči ali obdarjenci prvega dednega reda so izenačeni zet, snaha, pastorek in dedič ali obdarjenec, ki je živel z zapustnikom ali darovalcem v registrirani istospolni partnerski skupnosti;
* pravna oseba zasebnega prava, ustanovljena na podlagi zakona za opravljanje verske, človekoljubne, dobrodelne, zdravstvene, socialno-varstvene, izobraževalne, raziskovalne ali kulturne dejavnosti ali za opravljanje dejavnosti zaščite in reševanja, vendar le, če gre za darilo oziroma dediščino, ki je namenjena opravljanju take dejavnosti pravne osebe.

8.1 Druge oprostitve plačila davka na dediščine in darila

Davka ne plača dedič ali obdarjenec, ki se po določbah zakona, ki ureja kmetijska zemljišča, šteje za kmeta, če podeduje oziroma dobi v dar kmetijsko zemljišče. V zvezi s priznavanjem davčne oprostitve po prejšnjem stavku se gozdna zemljišča štejejo za kmetijska zemljišča. Davka na dediščine tudi ne plača dedič ali obdarjenec – prevzemnik kmetijskega gospodarstva, ki se v skladu z zakonom, ki ureja dedovanje kmetijskih gospodarstev šteje za zaščiteno kmetijo, pa tudi v primerih, ko dedič ali obdarjenec – kmet podeduje ali dobi v dar celo kmetijo. Pri opredelitvi, kaj se šteje za kmetijo, se smiselno upošteva opredelitev zaščitene kmetije po predpisih o dedovanju kmetijskih gospodarstev. Če dedič ali obdarjenec, ki je bil na podlagi navedenega oproščen davka, podedovano ali podarjeno nepremičnino pred potekom petih let od pridobitve odtuji ali se v tem roku preneha ukvarjati s kmetijsko dejavnostjo ali ne obdeluje zemljišč v skladu z zakonom, ki ureja kmetijska zemljišča, se mu davek naknadno odmeri tako, kot bi se mu odmeril, če ob prejemu dediščine oziroma darila ne bi izpolnjeval pogojev za oprostitev po tem členu. Mnenje o tem, ali je zemljišče obdelano v skladu z zakonom o kmetijskih zemljiščih, izda upravni organ pristojen za kmetijske zadeve. Navedeno ne velja za odtujitve, izvršene na podlagi sporazuma o izročitvi in razdelitvi premoženja po obligacijskem zakoniku, za odtujitve oziroma oddaje premoženja po zakonu, ki ureja preživninsko varstvo kmetov ter za odtujitve, izvedene zaradi agrarnih operacij po zakonu, ki ureja kmetijska zemljišča.

Davka ne plača dedič ali obdarjenec, če gre za darilo ali dediščino, ki ima status kulturnega spomenika, pod pogojem, da podarjenega ali podedovanega kulturnega spomenika ne odtuji pred potekom 10 let in pod pogojem, da je kulturni spomenik dostopen za javnost ali da je namenjen izvajanju kulturnih dejavnosti, o čemer sklene dedič ali obdarjenec z ministrstvom, pristojnim za kulturo, sporazum z neomejenim trajanjem.

Davka ne plača davčni zavezanec, ki podeduje ali dobi v dar prejeto premoženje in ga brez povračila odstopi državi, občini ali pravnim osebam zasebnega prava, ustanovljenim na podlagi zakona za opravljanje verske, človekoljubne, dobrodelne, zdravstvene, socialno-varstvene, izobraževalne, raziskovalne ali kulturne dejavnosti, vendar, le, če je premoženje namenjeno izključno za nepridobitne namene prejemnika. Davek, plačan pred odstopom dediščine ali darila, se vrne, če je bil odstop izvršen v šestih mesecih po sprejemu dediščine ali darila.

9.0 ODSTOP PREMOŽENJA IN DEDNEGA DELEŽA

Davčni zavezanec, ki podeduje ali dobi v dar prejeto premoženje in ga brez povračila odstopi državi, občini ali pravnim osebam zasebnega prava, ustanovljenim na podlagi zakona za opravljanje verske, človekoljubne, dobrodelne, zdravstvene, socialno-varstvene, izobraževalne, raziskovalne ali kulturne dejavnosti, davka ne plača, vendar le pod pogojem, da je premoženje namenjeno izključno za nepridobitne namene prejemnika. Davek, plačan pred odstopom dediščine ali darila, se vrne, če je bil odstop izvršen v šestih mesecih po sprejemu dediščine ali darila.

Če davčni zavezanec odstopi svoj dedni delež sodediču, se plača davek ob prenosu premoženja samo enkrat, tako da se oprosti plačilo davka tistemu dediču, ki je prvi prejel dediščino, davek pa se odmeri glede na razmerje med zapustnikom in dejanskim prejemnikom dediščine.

10.0 DAVČNA STOPNJA IN ZNESKI ZA ODMERO DAVKA

Davčne stopnje so različne glede na dedne redove, in sicer veljajo za:

a) II. dedni red (starši, bratje, sestre in njihovi potomci)

|  |  |
| --- | --- |
| **Od vrednosti €** | **Znaša davek:** |

|  |  |  |  |  |  |  |
| --- | --- | --- | --- | --- | --- | --- |
| **nad** | **do** | **€**  |  | **%** |  | **€** |
|   | 10.000 |   |   | 5 |   |   |
| 10.000 | 50.000 | 500 | + | 6 | nad | 10.000  |
| 50.000 | 100.000 | 2.900 | + | 7 | nad | 50.000 |
| 100.000 | 200.000 | 6.400 | + | 8 | nad | 100.000 |
| 200.000 | 300.000 | 14.400 | + | 10 | nad | 200.000 |
| 300.000 | 400.000 | 24.400 | + | 12 | nad | 300.000 |
| 400.000 |   | 36.400 | + | 14 | nad | 400.000 |

b) III. dedni red (dedi in babice)

|  |  |
| --- | --- |
| **Od vrednosti €** | **Znaša davek:** |

|  |  |  |  |  |  |  |
| --- | --- | --- | --- | --- | --- | --- |
| **nad** | **do** | **€** |  | **%** |  | **€** |
|   | 10.000 |   |   | 8 |   |   |
| 10.000 | 50.000 | 800 | + | 9 | nad | 10.000 |
| 50.000 | 100.000 | 4.400 | + | 10 | nad | 50.000 |
| 100.000 | 200.000 | 9.400 | + | 11 | nad | 100.000 |
| 200.000 | 300.000 | 20.400 | + | 13 | nad | 200.000 |
| 300.000 | 400.000 | 33.400 | + | 15 | nad | 300.000 |
| 400.000 |   | 48.400 | + | 17 | nad | 400.000 |

c) vse druge osebe

|  |  |
| --- | --- |
| **Od vrednosti €** | **Znaša davek:** |

|  |  |  |  |  |  |  |
| --- | --- | --- | --- | --- | --- | --- |
| **nad** | **do** | **€** |  | **%** |  | **€** |
|   | 10.000 |   |   | 12 |   |   |
| 10.000 | 50.000 | 1.200 | + | 16 | nad | 10.000 |
| 50.000 | 100.000 | 7.600 | + | 20 | nad | 50.000 |
| 100.000 | 200.000 | 17.600 | + | 25 | nad | 100.000 |
| 200.000 | 300.000 | 42.600 | + | 30 | nad | 200.000 |
| 300.000 | 400.000 | 72.600 | + | 35 | nad | 300.000 |
| 400.000 |   | 107.600 | + | 39 | nad | 400.000 |

Podrobnejša pojasnila o uvrstitvi v dedne rede so zapisana v brošuri [Davek na dediščine in darila – dedni redi in davčne oprostitve](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FDavki_in_druge_dajatve%2FPodrocja%2FDavek_na_dediscine_in_darila%2FOpis%2FDedni_redi_in_davcne_oprostitve.docx&wdOrigin=BROWSELINK).

11.0 PLAČILO DAVKA

Zavezanec mora plačati davek na dediščine in darila v 30 dneh od vročitve odločbe. Šteje se, da je vročitev odločbe opravljena 15. dan od dneva odpreme odločbe. Datum odprave odločbe je odtisnjen na kuverti. Če je odločba vročena osebno, se šteje za vročeno v skladu s 87. členom ZUP.

Če davek ni plačan v predpisanem roku, se zaračunajo zamudne obresti po 0,0247 odstotni dnevni obrestni meri.

12.0 VRAČILO PLAČANEGA DAVKA

Če se pogodba, ki je podlaga za prenos premoženja sporazumno razdre, ali jo sodišče z odločbo izreče za neveljavno, ima davčni zavezanec pravico zahtevati, da se odločba o odmeri davka odpravi in da se mu davek, če je bil plačan, vrne. Če se razdre pogodba, katere predmet je bil prenos nepremičnine, se davek vrne le, če je bila sporazumno razdrta, preden je bil opravljen prenos nepremičnine.

Če pogodbe ni mogoče izpolniti ali se izpolni samo deloma, ima davčni zavezanec pravico zahtevati, da se mu plačani davek vrne v celoti oziroma v ustreznem delu.

V navedenih primerih davčnemu zavezancu za vrnjeni znesek davka ne pripadajo obresti.

13.0 ZASTARANJE

Glede zastaranja pravice do odmere in izterjave davka na dediščine in darila veljajo določbe iz zakona o davčnem postopku.

Pravica do odmere davka na darilo zastara v desetih letih od dneva, ko bi bilo treba davek napovedati, pravica do odmere davka na dediščine pa zastara v desetih letih od pravnomočnosti sklepa o dedovanju.

Pravica do izterjave davka zastara v petih letih od dneva, ko bi ga bilo treba plačati. V primeru naknadno ugotovljene obveznosti v davčnem nadzoru, teče relativni rok zastaranja pravice do izterjave davka od dneva izvršljivosti odmerne odločbe.

Pravica zavezanca za davek do vračila plačanega davka, ki ga ni bil dolžan plačati, zastara v petih letih od dneva, ko ga je plačal oziroma od pridobitve pravnega naslova, s katerim je bilo ugotovljeno, da ga ni bil dolžan plačati.

14.0 OVERITEV PODPISOV NA POGODBI O PRENOSU LASTNINSKE PRAVICE

Brez dokaza, da je plačan davek oziroma da obstojijo zakonsko določeni razlogi, zaradi katerih ni treba obračunati davka ali da darilna pogodba ni predmet odmere, ni mogoče overiti podpisov na pogodbi o prenosu lastninske pravice na nepremičnini.

15.0 VPRAŠANJA IN ODGOVORI

**Vprašanje 1: Kdo je dolžan oddati napoved za odmero davka na prejeto darilo?**

Zavezanec, ki prejme v dar premoženje, od katerega se plača davek, mora napovedati prejem darila.

Zavezanec je fizična oseba ali pravna oseba zasebnega prava, ki prejme premoženje na podlagi darovanja. Davčni zavezanec je tudi fizična oseba, ki prejme premoženje na podlagi pogodbe o dosmrtnem preživljanju oziroma na podlagi darilne pogodbe za primer smrti.

Za pravne osebe zasebnega prava se po Zakonu o davku na dediščine in darila štejejo: društva, fundacije, skladi, ustanove, zasebni zavodi in gospodarska interesna združenja.

**Vprašanje 2: Prejel sem premoženje na podlagi dedovanja. Ali moram oddati napoved?**

Zavezanec, ki podeduje premoženje, za katerega je bil izdan slovenski sklep o dedovanju, od katerega se plača davek na dediščine, ne vloži napovedi.

Finančni urad odmeri davek na dediščino na podlagi podatkov pravnomočnega sklepa o dedovanju, ki ga prejme od slovenskega sodišča.

**Vprašanje 3: Zakaj je dobro vložiti napoved tudi po roku?**

Informacije so na voljo na naslednji [povezavi](https://www.fu.gov.si/zivljenjski_dogodki_prebivalci/pozabil_sem_vloziti_napoved_rad_bi_popravil_ze_oddano_napoved/).

**Vprašanje 4: Ali bom kaznovan, če ne oddam napovedi oziroma jo oddam prepozno?**

Če ne boste oddali napovedi oziroma jo boste oddali prepozno, vas bo davčni organ oglobil z zakonsko predvideno globo, ter po uradni dolžnosti vodil davčni postopek, ugotovil dejansko stanje in vam o ugotovitvah izdal odmerno odločbo. Dodatne informacije so na voljo na naslednji [povezavi](https://www.fu.gov.si/zivljenjski_dogodki_prebivalci/pozabil_sem_vloziti_napoved_rad_bi_popravil_ze_oddano_napoved/).

Z globo od 210 do 1.200 evrov se kaznuje za prekršek fizična oseba, ki ne vloži napovedi v predpisanem roku ali na predpisan način oziroma ki ne prijavi darilne pogodbe za primer smrti ali ne prijavi pogodbe o dosmrtnem preživljanju. Z globo od 1.600 do 25.000 evrov se kaznuje za prekršek iz prejšnjega stavka pravna oseba zasebnega prava. Z globo od 420 do 4.100 evrov se za navedeni prekršek kaznuje odgovorna oseba pravne osebe zasebnega prava.

Z globo od 400 do 5.000 evrov se kaznuje za prekršek posameznik, če v davčni napovedi navede neresnične ali nepravilne ali nepopolne podatke (prvi odstavek 10. člena ZDavP-2).

**Vprašanje 5: V kakšnem roku moram oddati napoved za odmero davka na prejeto darilo?**

Zavezanec, ki prejme v dar premoženje, od katerega se plača davek, mora prejem darila napovedati v 15 dneh od nastanka davčne obveznosti, ki nastane:

* Pri darilih na dan sprejema darila.
* Pri pogodbah o dosmrtnem preživljanju in pri darilnih pogodbah za primer smrti na dan smrti preživljanca oziroma na dan smrti darovalca ali darovalke.

Darilo velja za sprejeto ob podpisani darilni pogodbi, izročilni pogodbi, pogodbi o preužitku oziroma ob dejanskem sprejemu darila.

**Vprašanje 6: Na katerem finančnem uradu moram oddati napoved za odmero davka na prejeto darilo?**

Zavezanec, ki prejme premoženje na podlagi **pogodbe o dosmrtnem preživljanju** vloži napoved pri Finančnem uradu Nova Gorica (po predhodni prijavi pogodbe).

Zavezanec, ki prejme premoženje na podlagi **pogodbe o preužitku** vloži napoved pri Finančnem uradu Nova Gorica.

Zavezanec, ki prejme premoženje na podlagi ostalih pravnih poslov (**darilna pogodba za primer smrti** (po predhodni prijavi pogodbe), **darilna pogodba, izročilna pogodba**):

* če prejme v dar nepremičnino, napove prejem darila pri finančnem uradu, kjer nepremičnina leži. Če nepremičnina leži na območju več finančnih uradov, zavezanec napove prejem darila pri finančnem uradu, kjer je vpisan v davčni register,
* če darilo obsega le premično premoženje, zavezanec vloži napoved pri finančnem uradu, kjer je vpisan v davčni register,

če zavezanec nima stalnega ali začasnega prebivališča oziroma sedeža v Republiki Sloveniji in ni vpisan v davčni register, napove darilo, ki obsega samo premično premoženje, pri finančnem uradu, kjer je darovalec vpisan v davčni register

**Vprašanje 7: V katerih primerih lahko davčni organ vrne že plačani davek?**

Če se pogodba, ki je podlaga za prenos premoženja sporazumno razdre, ali jo sodišče z odločbo izreče za neveljavno, ima davčni zavezanec pravico zahtevati, da se odločba o odmeri davka odpravi in da se mu davek, če je bil plačan, vrne.

Vendar je treba v primeru, če se razdre pogodba, katere predmet je bil prenos nepremičnine, davek vrne le, če je bila pogodba sporazumno razdrta, preden je bil opravljen prenos nepremičnine.

Če pogodbe ni mogoče izpolniti ali se izpolni samo deloma, ima davčni zavezanec pravico zahtevati, da se mu plačani davek vrne v celoti oziroma v ustreznem delu.

V obeh primerih davčnemu zavezancu za vrnjeni znesek davka ne pripadajo obresti.

**Vprašanje 8: Kdo davka na dediščine in darila ne plača (oprostitve)?**

Davka je oproščeno darilo ali dediščina, ki jo prejme:

* dedič ali obdarjenec prvega dednega reda;
* z dediči ali obdarjenci prvega dednega reda so izenačeni zet, snaha, pastorek in dedič ali obdarjenec, ki je živel z zapustnikom ali darovalcem v registrirani istospolni partnerski skupnosti ([več v: Dedni redi in davčne oprostitve (4. izdaja))](https://www.fu.gov.si/fileadmin/Internet/Davki_in_druge_dajatve/Podrocja/Davek_na_dediscine_in_darila/Opis/Dedni_redi_in_davcne_oprostitve.docx)
* pravna oseba zasebnega prava, ustanovljena na podlagi zakona za opravljanje verske, človekoljubne, dobrodelne, zdravstvene, socialno-varstvene, izobraževalne, raziskovalne ali kulturne dejavnosti ali za opravljanje dejavnosti zaščite in reševanja, vendar le, če gre za darilo oziroma dediščino, ki je namenjena opravljanju take dejavnosti pravne osebe.

Davka ne plača tudi dedič ali obdarjenec, ki se po določbah zakona, ki ureja kmetijska zemljišča, šteje za kmeta, če podeduje oziroma dobi v dar kmetijsko zemljišče. Davka na dediščine tudi ne plača dedič ali obdarjenec – prevzemnik kmetijskega gospodarstva, ki se v skladu z zakonom, ki ureja dedovanje kmetijskih gospodarstev šteje za zaščiteno kmetijo, pa tudi v primerih, ko dedič ali obdarjenec – kmet podeduje ali dobi v dar celo kmetijo. Pri opredelitvi, kaj se šteje za kmetijo, se smiselno upošteva opredelitev zaščitene kmetije po predpisih o dedovanju kmetijskih gospodarstev.

Davka nadalje ne plača dedič ali obdarjenec, če gre za darilo ali dediščino, ki ima status kulturnega spomenika, pod pogojem, da podarjenega ali podedovanega kulturnega spomenika ne odtuji pred potekom 10 let in pod pogojem, da je kulturni spomenik dostopen za javnost ali da je namenjen izvajanju kulturnih dejavnosti, o čemer sklene dedič ali obdarjenec z ministrstvom, pristojnim za kulturo, sporazum z neomejenim trajanjem.

**Vprašanje 9: Kaj se zgodi, če dedič ali obdarjenec podedovano ali podarjeno kmetijsko zemljišče proda pred potekom petih let?**

Davka ne plača dedič ali obdarjenec, ki se po določbah zakona, ki ureja kmetijska zemljišča, šteje za kmeta, če podeduje oziroma dobi v dar kmetijsko zemljišče. Davka na dediščine tudi ne plača dedič ali obdarjenec – prevzemnik kmetijskega gospodarstva, ki se v skladu z zakonom, ki ureja dedovanje kmetijskih gospodarstev šteje za zaščiteno kmetijo, pa tudi v primerih, ko dedič ali obdarjenec – kmet podeduje ali dobi v dar celo kmetijo. Pri opredelitvi, kaj se šteje za kmetijo, se smiselno upošteva opredelitev zaščitene kmetije po predpisih o dedovanju kmetijskih gospodarstev.

Če dedič ali obdarjenec, ki je bil na podlagi navedenega oproščen davka, podedovano ali podarjeno nepremičnino pred potekom petih let od pridobitve odtuji ali se v tem roku preneha ukvarjati s kmetijsko dejavnostjo ali ne obdeluje zemljišč v skladu z zakonom, ki ureja kmetijska zemljišča, se mu davek naknadno odmeri tako, kot bi se mu odmeril, če ob prejemu dediščine oziroma darila ne bi izpolnjeval pogojev za oprostitev po tem členu. Mnenje o tem, ali je zemljišče obdelano v skladu z zakonom o kmetijskih zemljiščih, izda upravni organ pristojen za kmetijske zadeve.

Prejšnji odstavek ne velja za odtujitve, izvršene na podlagi sporazuma o izročitvi in razdelitvi premoženja po obligacijskem zakoniku, za odtujitve oziroma oddaje premoženja po zakonu, ki ureja preživninsko varstvo kmetov ter za odtujitve, izvedene zaradi agrarnih operacij po zakonu, ki ureja kmetijska zemljišča.

**Vprašanje 10: Ali se pri osebi, ki ji je užitek podarjen, šteje, da je s tem dosegla kakšen dohodek?**

V primeru pogodbe o ustanovitvi osebne služnosti, to je užitka, med dvema fizičnima osebama, pri čemer gre za podarjeni užitek na nepremičnini, gre za neodplačni pravni posel, t. i. darilo ene fizične osebe drugi. Darilo v takem primeru ne šteje za dohodek po 3. točki 19. člena [Zakona o dohodnini - ZDoh-2](http://www.pisrs.si/Pis.web/pregledPredpisa?id=ZAKO4697), temveč zapade pod davčno obravnavo v skladu z [Zakonom o davku na dediščine in darila – ZDDD](http://www.pisrs.si/Pis.web/pregledPredpisa?id=ZAKO4705). Pri tem je prejemnik darila užitkar. V tretjem odstavku 9. člena ZDDD je določeno, da se davek ne plača od podedovanega ali podarjenega začasnega ali dosmrtnega užitka nepremičnine, zato zavezancem teh pogodb ni treba predlagati davčnemu organu v odmero davka. Določba zakona se v praksi izvaja na način, da se poleg užitka upoštevata tudi raba in služnost stanovanja, ki se prav tako uvrščata med osebne služnosti.

**Vprašanje 11: Zavezanka navaja, da je upravičenec do odškodnine žrtvam vojnega nasilja pokojni oče. Sprašuje, ali se od navedene odškodnine, ki jo prejme, kot dedinja, na podlagi sklepa o dedovanju, plača dohodnina?**

*Z vidika [Zakona o dohodnini – ZDoh-2](http://www.pisrs.si/Pis.web/pregledPredpisa?id=ZAKO4697):*

Upravičenec, ki prejme odškodnino po zakonu, ki ureja plačilo odškodnine žrtvam vojnega in povojnega nasilja in podobne odškodnine, ki jih žrtve vojnega in povojnega nasilja prejmejo iz tujine, od tega dohodka ne plača dohodnine.

*Z vidika [Zakona o davku na dediščine in darila – ZDDD](http://www.pisrs.si/Pis.web/pregledPredpisa?id=ZAKO4705):*

Predmet obdavčitve po tem zakonu je premoženje, ki ga fizična oseba prejme od fizične ali pravne osebe kot dediščino ali darilo in se ne šteje za dohodek po zakonu, ki ureja dohodnino. Kot premoženje se štejejo nepremičnine, premičnine in premoženjske in druge stvarne pravice. Med premičnine se štejejo tudi vrednostni papirji in denar. Davka je oproščena dediščina, ki jo prejme dedič ali dedinja prvega dednega reda.

Dediči pokojnih upravičencev torej prejmejo odškodnino na podlagi pravnomočnega sklepa o dedovanju, ki mora vsebovati tudi odškodnino po zakonu o plačilu odškodnine žrtvam vojnega in povojnega nasilja. Dediči v tem primeru *plačajo davek na dediščino in darilo*, če ne gre za prvi dedni red, *ne plačajo pa dohodnine*, ker se dediščina ne šteje za dohodek po ZDoh-2.

**Vprašanje 12:** **Zavezanec navaja, da je eden od nečakov, ki bodo po teti, ki je živela v Trstu, podedovali premoženje. Zanima ga, če bo dediščina obdavčena tudi v Sloveniji?**

Davčni zavezanec za davek na dediščine in darila je fizična oseba ali pravna oseba zasebnega prava, *ki prejme premoženje kot dediščino* na podlagi slovenskega sklepa o dedovanju oz. na podlagi evropskega potrdila o dedovanju. Na podlagi 227.e člena [Zakona o dedovanju – ZD](http://www.pisrs.si/Pis.web/pregledPredpisa?id=ZAKO317) ima namreč evropsko potrdilo o dedovanju, izdano v drugi državi članici v skladu z Uredbo EU št. 650/2012, v primerih, ko je za vpis pravice na nepremičnini ali premičnini v zemljiško knjigo ali drugo evidenco ali register pristojno sodišče ali drug organ Slovenije, lastnost sklepa o dedovanju.

Osnova za davek je vrednost podedovanega premoženja, po odbitku dolgov, stroškov in bremen, ki odpadejo na premoženje, od katerega se plačuje ta davek. Pri premičninah se davčna osnova, zniža za 5.000 evrov. Davčne stopnje za drugi dedni red, kamor sodijo tudi nečaki, znašajo od 5 do 14 % odvisno od vrednosti podedovanega premoženja.

Davčna obveznost nastane na dan pravnomočnosti sklepa o dedovanju. Odmera davka na dediščine poteka na način, da dediči ne vlagajo davčne napovedi, temveč slovensko sodišče po uradni dolžnosti pošlje pravnomočni sklep o dedovanju pristojnemu davčnemu organu. Izjema je prejem dediščine v drugi državi članici, katere pristojni organ na zahtevo dediča, ki je dedoval premoženje, ležečem na območju Slovenije, izda evropsko potrdilo o dedovanju, katerega morajo nato dediči kot zavezanci sami predložiti v odmero davka na dediščine, pri pristojnem finančnem uradu.

*Premoženje, ki je predmet dedovanja v tujini in se zapuščinski postopek vodi pred tujim sodiščem, ni predmet dedovanja v Sloveniji. Je pa predmet obdavčitve tisti del podedovanega premoženja, ki se nahaja v Sloveniji in za katerega je bilo v drugi državi članici izdano evropsko potrdilo o dedovanju.*

Določba 2. člena [Konvencije med vlado Republike Slovenije in vlado Italijanske Republike o izogibanju dvojnega obdavčevanja in preprečevanju davčnih utaj v zvezi z davki od dohodka in premoženja](https://www.uradni-list.si/glasilo-uradni-list-rs/vsebina?urlmpid=200228) določa davke, za katere se ta sporazum uporablja. V prvem in drugem odstavku tega člena sta podani splošni opredelitvi davkov, za katere se uporablja sporazum. V tretjem odstavku istega člena so našteti davki, ki so obstajali v času podpisa sporazuma. V četrtek odstavku 2. člena pa je določeno, da se sporazum lahko uporablja tudi za enake ali vsebinsko podobne davke, ki se uvedejo po datumu podpisa sporazuma dodatno k že obstoječim davkom ali namesto njih.

Na podlagi navedenega je zaključiti, da se posamezne določbe sporazuma nanašajo na*davke od dohodka in davke od premoženja, in ne na davke od zapuščin, dediščin in daril ali dajatve na prenos premoženja.*

**Vprašanje 13: Kakšna je davčna obravnava pokojninske rente, ki jo prejema upravičenec za primer smrti oziroma dedič, v obdobju zajamčene dobe izplačevanja pokojninske rente in kdo velja v takem primeru za prejemnika pokojninske rente? Ali je razlika v davčni obravnavi, če se upravičencu za primer smrti izplača enkratna odkupna vrednost, ali če se mu z enako časovno dinamiko izplačujejo preostale rente do izteka zajamčene dobe?**

Prostovoljno dodatno pokojninsko zavarovanje je urejeno v določbah [Zakona o pokojninskem in invalidskem zavarovanju – ZPIZ-2](http://pisrs.si/Pis.web/pregledPredpisa?id=ZAKO6280). V zavarovalni pogodbi o dodatni starostni pokojnini oziroma pokojninski renti ima zavarovanec možnost izbrati dosmrtno rento z zajamčenim obdobjem izplačevanja, po kateri se v primeru smrti zavarovanca pred zaključkom zajamčenega obdobja izplačevanja, nadaljuje z izplačilom pokojninske rente v pogodbi določenim upravičencem do izteka zajamčenega obdobja izplačevanja. V tem primeru torej upravičenec vstopi na mesto umrlega zavarovanca in prejema dohodek, ki je bil po pogodbi namenjen zavarovancu oziroma v primeru njegove smrti določenemu upravičencu. Pri tem velja, da tudi če je zavarovanec kot upravičence določil osebe, ki so njegovi zakoniti dediči, ti ne pridobijo zavarovalne vsote oziroma pokojninske rente kot dediči (iz zapuščine), ampak kot upniki neposredno na podlagi zavarovalne pogodbe.

Pokojninska renta iz naslova prostovoljnega dodatnega pokojninskega zavarovanja, ki na podlagi zavarovalne pogodbe, s katero je dogovorjena zajamčena doba izplačevanja pokojninske rente tudi po smrti zavarovanca določenemu upravičencu ali dediču, se tako šteje za dohodek tega upravičenca ali dediča in se obdavči kot pokojninska renta, in sicer od davčne osnove, ki je določena v tretjem odstavku 42. člena [Zakona o dohodnini – ZDoh-2](http://www.pisrs.si/Pis.web/pregledPredpisa?id=ZAKO4697). Če se upravičenec ali dedič odloči za enkratno izplačilo navedenega dohodka, pa se ta obdavči kot drug dohodek po 105. členu ZDoh-2.

V primeru zavarovanja za primer smrti brez določenega upravičenca pa pod določenimi pogoji zavarovalna vsota pripada premoženju zavarovanca in preide kot njegov del z drugimi njegovimi pravicami na njegove dediče. V tem primeru se prenos zavarovalne vsote obravnava kot dedovanje, ki zapade pod določbe [Zakona o davku na dediščine in darila – ZDDD](http://www.pisrs.si/Pis.web/pregledPredpisa?id=ZAKO4705). V skladu z 2. členom ZDDD se namreč kot premoženje, ki je predmet obdavčitve po tem zakonu, štejejo tudi premoženjske in druge stvarne pravice, kar pomeni, da se pravica do pokojninske rente (ki je premoženjska pravica), šteje za obdavčljivo premoženje po ZDDD.

**Vprašanje 14: Kakšen bo izračun davka na dediščine za dediča, ki deduje nepremičnino v vrednosti 85.000,00 EUR, skupaj z dvema drugima dedičema, po enakih deležih? Pri tem gre v primeru vseh dedičev za osebe, ki so z zapustnikom v razmerju II. dednega reda. V odmernem postopku stroškov, dolgov in bremen dediči niso uveljavljali.**

Osnova za davek je vrednost podedovanega premoženja v času nastanka davčne obveznosti po odbitku dolgov, stroškov in bremen, ki odpadejo na premoženje, od katerega se plačuje ta davek oz. vrednost »čiste zapuščine«. Vrednost premoženja se ugotavlja kot tržna vrednost tega premoženja (npr. primerljiva tržna vrednost nepremičnine). Če se davčni zavezanec s tako ugotovljeno vrednostjo ne strinja, ima možnost, da za predmetno premoženje predloži cenitev. V konkretnem primeru bo vrednost čiste zapuščine 85.000,00 EUR.

Davčne stopnje so določene v ZDDD, in sicer progresivno, glede na sorodstveno razmerje do zapustnika ter glede na vrednost podedovanega premoženja. Dediči, ki so z zapustnikom v razmerju II. dednega reda, zapadejo pod obdavčitev po točki a) 8. člena ZDDD, kar prikazuje naslednja tabela:

|  |  |
| --- | --- |
| **Od vrednosti €** | **Znaša davek:** |
| **nad** | **do** | **€**  |  | **%** |  | **€** |
|  | 10.000 |  |  | 5 |  |  |
| **10.000** | **50.000** | **500** | **+** | **6** | **nad** | **10.000**  |
| 50.000 | 100.000 | 2.900 | + | 7 | nad | 50.000 |
| 100.000 | 200.000 | 6.400 | + | 8 | nad | 100.000 |
| 200.000 | 300.000 | 14.400 | + | 10 | nad | 200.000 |
| 300.000 | 400.000 | 24.400 | + | 12 | nad | 300.000 |
| 400.000 |  | 36.400 | + | 14 | nad | 400.000 |

Posamezni dedič bo tako podedoval 1/3 vrednosti nepremičnine, torej 28.333,33 EUR od celotne vrednoti v višini 85.000,00 EUR. Glede na zgornjo tabelo, bo davek na dediščino za posameznega dediča izračunan po naslednji formuli:

**500,00 EUR + ((28.333,33 EUR – 10.000,00 EUR) x 6 %) = 1.600 EUR**

Posamezni dedič v konkretnem primeru bo tako plačal 1.600 EUR davka na prejeto dediščino (nepremičnino).

**Vprašanje 15: Davčna obravnava napitnin**

Napitnina predstavlja znesek denarja, ki ga zadovoljna stranka nameni fizični osebi za dobro oziroma odlično opravljeno gostinsko storitev, ki je bila plačana na podlagi izdanega računa. Pomembno je, da je znesek napitnine simboličen glede na znesek plačane cene gostinske storitve.

V primeru, ko napitnino prejme natakar in je ta napitnina namenjena le njemu, ali v primeru, ko se natakar in kuhar dogovorita, da si bosta delila prejeto napitnino (lastnik lokala pa nima dostopa do te napitnine) prejeta napitnina ni predmet obdavčitve po ZDoh-2 (prav tako ni premet obdavčitve po ZDDPO-2 in ZDDV-1), temveč se jo davčno obravnava po [Zakonu o davku na dediščine in darila - ZDDD](http://pisrs.si/Pis.web/pregledPredpisa?id=ZAKO4705).

V primeru, ko pa lastnik gostinskega lokala zahteva, da se vsa napitnina odloži na posebej odrejeno mesto in nato on ob koncu dneva, tedna ali meseca to napitnino razdeli med natakarje, kuharje ali ostale zaposlene, pa prejeta napitnina predstavlja prihodek pravne osebe ali fizične osebe, ki opravlja dejavnost, ali drugega subjekta, ki opravlja gostinsko dejavnost, in se obravnava v skladu z zakonom o davku od dohodkov pravnih oseb oziroma v skladu z zakonom o dohodnini. V tem primeru je napitnina tudi predmet DDV. Če to napitnino nato prejme natakar ali drugi zaposleni pri prej navedenih osebah, gre za dohodek prejemnika napitnine, ki je predmet obdavčitve v skladu z [Zakonom o dohodnini -ZDoh-2.](http://pisrs.si/Pis.web/pregledPredpisa?id=ZAKO4697)

Poleg napitnine v gostinstvu navedeno pojasnilo smiselno velja tudi za napitnine v drugih dejavnostih, v katerih stranke dajejo napitnino. Ne nanaša pa se na napitnine, ki so urejene s posebnimi predpisi (npr. z Zakonom o igrah na srečo – ZIS).

**Vprašanje 16: Kateri stroški, dolgovi in bremena znižujejo davčno osnovo pri odmeri davka na dediščine in darila? Na kakšen način jih je treba izkazati?**

Po prvem odstavku 5. člena ZDDD je davčna osnova vrednost podedovanega oziroma v dar prejetega premoženja v času nastanka davčne obveznosti po odbitku dolgov, stroškov in bremen, ki odpadejo na premoženje, od katerega se plačuje ta davek.

Med *stroške***,** ki se lahko priznajo v postopku odmere davka na dediščine in darila na podlagi sklepa o dedovanju štejemo predvsem stroške zapuščine (pogrebni stroški, stroški sedmine, osmrtnice, stroški postavitve spomenika, stroški popisa in cenitve zapuščine). V primeru prejema premoženja na podlagi pogodbe o preužitku ter pogodbe o dosmrtnem preživljanju se kot stroški, ki odpadejo na premoženje, upoštevajo izdatki, ki so *izrecno določeni v pogodbi* (stroški oskrbnine v domovih starejših občanov, stroški nege in oskrbe, nabave oblačil, pripomočkov za osebno higieno ter zdravstvenih pripomočkov in zdravil, stroški zdravljenja, stroški prevoza k zdravniku, stroški z vzdrževanjem nepremičnine, žepnine, čiščenje, kuhanje, ipd.).

Z izrazom *bremena* so opredeljena oporočna razpolaganja zapustnika. Oporočitelj lahko namreč tistemu, ki mu zapušča kakšno korist iz zapuščine, naloži tudi kakšno dolžnost oz. breme (dedič mora na primer, po naročilu zapustnika, svojemu bratu plačati določeno vsoto denarja).

Med *dolgove* pa se uvrščajo tiste obveznosti, ki jih je zapustnik prevzel oziroma povzročil za časa svojega življenja. Gre za pogodbene (npr. nepoplačana posojila, leasing) ali nepogodbene obveznosti (npr. neplačane zapadle davčne obveznosti).

Davčni zavezanec mora navesti, katera bremena, dolgove in stroške uveljavlja ter dokazati njihov nastanek in višino ter da jih je sam plačal. To dokazuje praviloma s pisno dokumentacijo (listinskimi dokazi), lahko pa predlaga tudi izvedbo dokazov z drugimi dokaznimi sredstvi po [Zakonu o splošnem upravnem postopku – ZUP](http://www.pisrs.si/Pis.web/pregledPredpisa?id=ZAKO1603), ko so ogled, priče, izvedenci in podobno. Ključen pogoj za uspešno uveljavljanje bremen, dolgov in stroškov je, da jih zavezanec lahko ovrednoti in v zadostni meri izkaže.

**Vprašanje 17: Zavezanka navaja, da želi možu podariti stanovanje, ki ni njuno skupno premoženje. Zanima jo,** **ali mora mož vložiti napoved za odmero davka od prejetega darila glede na to, da je prejem premoženja oproščen plačila davka ter ali morata z možem skleniti darilno pogodbo v obliki notarskega zapisa?**

Davčni zavezanec, ki prejme v dar nepremičnino, napove prejem darila v 15 dneh od nastanka davčne obveznosti (tj. od sklenitve pogodbe) pri finančnem uradu, kjer nepremičnina leži. Darilo, ki ga prejme obdarjenec, ki je izenačen z dedičem prvega dednega reda, je oproščeno plačila davka, o čemer odloči davčni organ z odločbo.

Zakonca oziroma zunajzakonska partnerja morata, kadar je predmet darila nepremičnina, darilno pogodbo skleniti v obliki notarskega zapisa. Enako velja za primere, ko je predmet darilne pogodbe druga stvarna pravica na nepremičnini, vrednostni papirji, poslovni deleži v gospodarskih družbah, zadrugah in drugih oblikah organiziranja, investicijski kuponi ter izvedeni finančni instrumenti (torej, ko gre za prenos premoženja, ki je predmet vpisa v javne evidence).

**Vprašanje 18: Zavezanec navaja, da želi zunajzakonski partnerki podariti pametni telefon višjega cenovnega razreda. Ali mora zunajzakonska partnerka vložiti napoved za odmero davka od prejetega darila? Zanima ga tudi ali morata pogodbo skleniti v obliki notarskega zapisa?**

Davčni zavezanec, ki prejme v dar premoženje, od katerega se plača davek, mora prejem darila (premičnine) napovedati v 15 dneh od nastanka davčne obveznosti pri finančnem uradu, kjer je vpisan v davčni register. Če stranki skleneta pisno pogodbo, se za datum nastanka davčne obveznosti šteje datum podpisane pogodbe, v kolikor pa sta jo sklenila ustno, pa datum sprejema darila. Darilo, ki ga prejme obdarjenec, ki je izenačen z dedičem prvega dednega reda, je oproščeno plačila davka, o čemer odloči davčni organ z odločbo.

Kadar zakonec oziroma zunajzakonski partner podarja mobilni telefon ali nakit in podobno, se šteje, da gre praviloma za običajna manjša darila, zatose oblike notarskega zapisa, v kolikor sta zakonca sklenila pisno pogodbo, ne zahteva. Prejemniku darila, ki predstavlja le premičnine v vrednosti do 5.000 EUR, ni treba vložiti napovedi za odmero davka na darila.